Diari Oficial de la Generalitat Valenciana


Sumari del DOGV 9459, del 28-10-2022 (2022/9440)

RESOLUCIÓ de 13 d'octubre de 2022, de la consellera d'Innovació, Universitats, Ciència i Societat Digital, per la qual es modifica la seua Resolució de 24 de febrer de 2021, sobre delegació de determinades competències en altres òrgans de la Conselleria.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9459

Data del DOGV
:   28-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9440


Data del document
:   13-10-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital

RESOLUCIÓ de 13 d'octubre de 2022, de la consellera d'Innovació, Universitats, Ciència i Societat Digital, per la qual es modifica la seua Resolució de 24 de febrer de 2021, sobre delegació de determinades competències en altres òrgans de la Conselleria. [2022/9440]  
Mitjançant la Resolució de 24 de febrer de 2021 (DOGV 9033, 03.03.2021), de la Conselleria d'Innovació, Universitats, Ciència i Societat Digital, es van delegar determinades competències en diferents òrgans del departament, en els termes previstos en els articles 9 i 10 de la Llei 40/2015, d'1 d'octubre, de règim jurídic del sector públic.  
  
En el temps transcorregut, l'experiència pràctica ha mostrat la conveniència de modificar alguns punts d'aquella resolució a fi d'incloure-hi noves matèries que no es preveien en la seua inicial redacció, i també introduir algun ajust en el contingut d'alguna de les competències ja delegades.  
Per la Resolució de 13 d'abril de 2021 es va delegar en la persona titular de la Secretaria Autonòmica d'Universitats i Recerca la signatura de les resolucions dels recursos de reposició que s'interposen amb motiu dels processos de resolució de convocatòries de beques, ajudes i subvencions, en l'àmbit de les matèries competencials d'aquest òrgan superior.  
Aquesta delegació ha demostrat la seua eficàcia pràctica, si bé és oportú substituir la seua formulació com a delegació de signatura efectuada a l'empara del que es disposa en l'article 12 de la Llei 40/2015, d'1 d'octubre, de règim jurídic del sector públic, per la delegació de la competència, en els termes previstos en els esmentats articles 9 i 10 de la mateixa llei. D'aquesta manera s'avança en la transparència de les decisions administratives en requerir aquesta figura de la seua publicació.  
En virtut d'això, i fent ús de les facultats que em confereixen els articles 28 i 63 de la Llei 5/1983, de 30 de desembre, del Consell, resolc:  
  
Primer. Delegacions en la Sotssecretaria  
1. S'afigen les lletres q i r al resolc primer, amb la redacció següent:  
  
«q) Dictar la resolució d'inici i la que pose fi als procediments d'encàrrecs de gestió i d'encàrrecs a mitjans propis, i també formalitzar-los, excepte quan els encàrrecs hagen de formalitzar-se a través de convenis i en aquest cas caldrà estar a les normes competencials d'aplicació a aquests.  
r) La realització de qualssevol actes de naturalesa urbanística, territorial i ambiental desenvolupats en l'àmbit competencial de la Conselleria, incloent-hi la subscripció de comunicacions i declaracions responsables, sol·licituds de llicències i altres actes autoritzadors, i la realització de qualssevol tràmits i adopció de resolucions requerits per la legislació reguladora de l'ordenació territorial i urbanística i de protecció del paisatge, i també les corresponents a l'avaluació ambiental i territorial de plans i projectes.»  
2. Es modifica la lletra l del resolc primer, que queda amb la redacció següent:  
«l) En matèria de subvencions.  
- La concessió de les subvencions de concurrència competitiva quan no es preveja una altra cosa en les corresponents bases reguladores.  
  
- Acordar i imposar les sancions que corresponguen en matèria de subvencions, i també tramitar i resoldre els procediments de revocació, reintegrament i minoració d'ajudes i subvencions, els actes de gestió comptable previs de les quals no hagen sigut delegats o desconcentrats en altres òrgans.»  
  
Segon. Delegacions en les direccions generals i en la Sotssecretaria  
  
Es modifica la lletra a del resolc segon, que queda redactada en els termes següents:  
«a) Es deleguen en les persones titulars de les direccions generales i de la Sotssecretaria, en matèria de contractació administrativa menor, dins del seu respectiu àmbit funcional i que corresponguen a crèdits consignats en els corresponents programes pressupostaris, les facultats ordinàries en matèria de contractació administrativa, inclosa la subscripció dels documents comptables corresponents a totes les fases de comptabilitat d'aquesta contractació menor.»  
  
Tercer. Delegacions en la Secretaria Autonòmica d'Universitats i Investigació  
S'afig un nou apartat segon bis, amb la redacció següent:  
«Segon bis. Delegacions en la Secretaria Autonòmica d'Universitats i Investigació  
Es delega en la persona titular de la Secretaria Autonòmica d'Universitats i Investigació la competència per a resoldre els recursos de reposició que s'interposen amb motiu dels processos de resolució de convocatòries de beques, ajudes i subvencions, en l'àmbit de les matèries competencials d'aquest òrgan superior.»  
  
Quart. Permanència de les restants previsions contingudes en la Resolució de 24 de febrer de 2021, de la consellera d'Innovació, Universitats, Ciència i Societat Digital  
En tot el no previst expressament en aquesta resolució es manté en tots els seus extrems la redacció continguda en la Resolució de 24 de febrer de 2021 sobre delegació de determinades competències en altres òrgans de la Conselleria, que continuarà desplegant els efectes que li són propis.  
  
Cinqué. Entrada en vigor  
Aquesta resolució produirà efecte a partir de l'endemà de la publicació en el Diari Oficial de la Generalitat Valenciana.  
  
Contra aquest acte, que esgota la via administrativa, els interessats podran interposar recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, recurs de reposició davant aquest mateix òrgan, en el termini d'un mes, computat en els termes ja exposats, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjudici que els interessats puguen interposar qualsevol altre que estimen procedent.  
  
Alacant, 13 d'octubre de 2022.- La consellera d'Innovació, Universitats, Ciència i Societat Digital: Josefina Bueno Alonso.